Susan Boyle aangeval, beledig | Maroela Media
Susan Boyle (Foto: Facebook)
Die Skotse sangeres Susan Boyle word glo al ŉ geruime tyd geteister deur ŉ groep van sowat 15 jong seuns in haar tuisdorp, West Lothian in Skotland. Na bewering word sy getart, beledig en aangeval.
ŉ Familielid van Boyle het vandeesweek gesê die getart en dreigemente aan haar word só erg dat sy en haar bestuurspan oorweeg om die polisie by die saak te betrek.
Volgens die The Mirror kan dié groep seuns, almal tussen die ouderdomme van 16 en 18, ook verbind word met talle ander klein misdade in die omgewing.
Die groep seuns het die sangeres glo beledig, ŉ bus waarin sy gery het met klippe bestook en in ŉ ander geval ŉ papier aan die brand gesteek en dit in haar gesig gegooi. Volgens The Mirror het die seuns haar ook al met los items gegooi.
Die familielid het gesê Boyle is nie daartoe in staat om sulke gedrag bloot af te skud nie, grootliks as gevolg van Asperger se sindroom waaraan sy ly en wat veroorsaak dat sy dit nie noodwendig kan verwerk nie.
Boyle se bure het glo ook al oor die seuns gekla. Volgens een van haar bure het die groep seuns al rassistiese aanmerkings oor haar gemaak en haar met ŉ glasbottel gegooi.
Die sangeres wat tweede plek verower het in die Britain’s Got Talent-werklikheidsreeks van 2009, bly steeds in die raadsbehuising waarin sy grootgeword het. Sy het dié huis gekoop kort ná haar deelname aan die reeks. Hoewel sy ook ŉ ander huis in dieselfde dorp gekoop het, kon sy glo nie “aan die plek gewoond raak nie”, en het daarom die huis vir ŉ familielid gegee.
Boyle is bekend daarvoor dat sy nie spandabelrig of in weelde leef nie. The Mirror het vroeër berig dat die duurste items in haar huis ŉ pelsjas en ŉ bottel Chanel No. 5-parfuum is.
Dít alles ten spyte van die feit dat sy na raming sowat R360 miljoen sterk is.
Boyle se bestuurspan het egter gesê indien die polisie nie vir die gemeenskap in die bres tree nie, sal haar toekoms in West Lothian heroorweeg moet word.
Bron: Daily Mail, The Mirror
Britain's got talent Skotland
[Foto’s] Só lyk die lelikste hond ter wêreld
Swak opgevoede kinders.
Het Susan Boyle opgehou sing of waarom hoor mens nie meer van haar nie? Dit is een van die lekker videos om te kyk waar sy die beoordelaars verras, verstom en kritici uitkikker tydens haar eerste vertoning.
Ek sou nooit so iets verwag het van die skotte nie altyd gedog hulle is mense met goeie opvoeding.
Gatiep, ek stem saam. Ek het self so gedink, maar dit blyk die hele wereld is in rep en roer. Daar is nerens meer n plek van vrede nie……oral gaan dit agteruit en nerens is daar meer respek nie.
Asperger se sindroom waarin sy ly? Moet dit nie wees ‘waaraan sy ly’ nie? En ja, ek weet ek is nou soos ‘n ou tannie met ‘n nat broek…